
REFERAT

Propunere de aprobare a acordării titlului de Cetăţean de Onoare 
al Municipiului Timişoara doamnei MARIANA ŞORA
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Doamna Mariana Şora s-a născut în Timişoara, fiind legată de oraşul nostru prin anii formării ei cât şi prin cărţi fundamentale ale culturii române. 
S-a impus pe firmamentul numelor importante ale culturii române cu peste 11 volume de eseistică, memorialistică, critică literară, roman. Amintim doar câteva titluri: "Heinrich Mann", "Unde şi interferenţe", "Cunoaştere poetică şi mit în opera lui Lucian Blaga", "Gândirea lui Goethe în texte alese", "O viaţă în bucăţi", "Corăbii de cenuşă", "Mărturisirile unui neisprăvit" etc.
A fost prietenă cu Eugen Ionescu, Emil Cioran, Mircea Eliade, despre care a scris pagini fundamentale. Prin activitatea de traducător a făcut cunoscute numele lui Mircea Eliade, Max Blecher, ducând astfel mai departe ceea ce ne individualizează ca şi cultură.
Mariana Şora dă dovada, cu modestia caracteristică, a unui suflet însetat de tot ceea ce înseamnă cultură. Ne mândrim cu o scriitoare pentru care actul creator este o necesitate, cu o preocupare permanentă pentru scris – pentru filozofie, pentru lectură, critică literară, într-o manieră de analiză riguroasă, serioasă, constantă.
În anii '50 şi mai ales în  anii '60 a contribuit la supravieţuirea unei culturi umaniste, stimulând atât marii scriitori marginalizaţi, cât şi direcţii culturale necesare devenirii fericite a scrisului românesc. Timp de şapte decenii, Mariana Şora au fost şi au rămas în centrul unei acţiuni culturale energice, cu valenţe intelectuale şi politice unice.
Propunem să se acorde doamnei Mariana Şora titlul de Cetăţean de Onoare al Municipiului Timişoara. Menţionăm că această propunere de a i se acorda titlul de Cetăţean de Onoare al Municipiului Timişoara doamnei Mariana Şora a fost făcută de domnul primar Gheorghe Ciuhandu, la iniţiativa domnului Cornel Ungureanu, din partea Filialei Timişoara a Uniunii Scriitorilor şi a ÎPS Nicolae Corneanu, Mitropolitul Banatului, iar referatul a fost întocmit de Biroul Relaţii Publice din cadrul Primăriei Municipiului Timişoara.

